एक बार मनोहर रूपधारिणी लक्ष्मी जी ने गौओं के समूह में प्रवेश किया। उनके सौंदर्य को देखकर गौओं को बड़ा आश्चर्य हुआ और उन्होंने उनका परिचय पूछा, लक्ष्मी जी ने कहा- गौओं! तुम्हारा कल्याण हो। इस जगत में सब लोग मुझे लक्ष्मी कहते हैं। सारा जगत मुझे चाहता है। मैंने दैत्यों को छोड़ दिया, इससे वे नष्ट हो गये हैं। इन्द्र आदि देवताओं को आश्रय दिया, तो वे सुख भोग रहे हैं। देवताओं और ऋषियों को मेरी ही शरण में आने से सिद्धि मिलती है। जिसके शरीर में मैं प्रवेश नहीं करती, उसका नाश हो जाता है। धर्म, अर्थ और काम मेरे ही सहयोग से सुख देने वाले हो सकते हैं। मेरा ऐसा प्रभाव है। अब मैं तुम्हारे शरीर में सदा निवास करना चाहती हूँ। इसके लिये स्वयं तुम्हारे पास आकर प्रार्थना करती हूँ। तुम लोग मेरा आश्रय ग्रहण करो और श्रीसंपन्न हो जाओ।